Απόφαση της Επιτροπής
της 28ης Αυγούστου 2003
για την έγκριση προγραμμάτων με στόχο την απόκτηση του καθεστώτος των εγκεκριμένων ζωνών και των εγκεκριμένων εκμεταλλεύσεων σε μη εγκεκριμένες ζώνες όσον αφορά την ιογενή αιμορραγική σηψαιμία (ΙΑΣ) και τη λοιμώδη αιματοποιητική νέκρωση (ΛΑΝ) στα ψάρια
[κοινοποιηθείσα υπό τον αριθμό Ε(2003) 3101]
(Κείμενο που παρουσιάζει ενδιαφέρον για τον ΕΟΧ)
(2003/634/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη ίδρυσης της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 10 σημείο 2,
Εκτιμώντας τα ακόλουθα:
(1) Σύμφωνα με την οδηγία 91/67/ΕΟΚ, ένα κράτος μέλος μπορεί να υποβάλει στην Επιτροπή πρόγραμμα που του επιτρέπει να κινήσει τις διαδικασίες ώστε μια ζώνη ή μια εκμετάλλευση που βρίσκεται σε μη εγκεκριμένη ζώνη να αποκτήσει το καθεστώς της εγκεκριμένης ζώνης ή της εγκεκριμένης εκμετάλλευσης σε μη εγκεκριμένη ζώνη, σε σχέση με μία ή περισσότερες από τις νόσους των ψαριών της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ).
(2) Ορισμένα κράτη μέλη υπέβαλαν τέτοιου είδους προγράμματα, τα οποία εγκρίθηκαν με την απόφαση 2002/304/ΕΚ της Επιτροπής(3), όπως τροποποιήθηκε τελευταία από την απόφαση 2003/376/ΕΚ(4).
(3) Η κτηνιατρική αρχή της Φινλανδίας, με επιστολές της στις 12 Μαρτίου 2003 και στις 12 Ιουνίου 2003, ζήτησε να τροποποιηθεί το πρόγραμμα που περιλαμβάνεται στο παράρτημα I, σημείο 6B, της απόφασης 2002/304/ΕΚ. Για την προστασία των ευάλωτων ειδών του σολομού της Βαλτικής (Salmo salar), της θαλασσινής πέστροφας (Salmo trutta m trutta) και του κορέγονου (Coregonus lavaretus lavaretus), είναι απαραίτητη η ανανέωση του αποθέματος στο υδάτινο ρεύμα των ποταμών Kymijoki και Summanjoki. Η Φινλανδία υπέβαλε προτάσεις για τροποποιήσεις στο πρόγραμμά της, οι οποίες προβλέπουν τη μεταφορά ζωντανών αυγών άγριων ψαριών από τη ζώνη περιορισμού Pyhtää υπό την προϋπόθεση ότι θα ληφθούν όλα τα κατάλληλα μέτρα για να διασφαλισθεί ότι τα αυγά δεν έχουν προσβληθεί από τις νόσους ΙΑΣ και ΛΑΝ. Ο καθορισμός της ζώνης όπως αναφέρεται στο παράρτημα I της απόφασης 2002/304/ΕΚ δεν αλλάζει.
(4) Στις 4 Μαρτίου, η κτηνιατρική αρχή της Ιταλίας απέστειλε επιστολή με την οποία προτείνει μια τροποποίηση στο πρόγραμμα που αναφέρεται στο σημείο 5.1 του παραρτήματος I της απόφασης 2002/304/ΕΚ. Προκειμένου να αυξηθεί το επίπεδο προστασίας όσον αφορά την εισαγωγή ψαριών στην περιοχή που καλύπτεται από το πρόγραμμα, οι ζωντανές πέστροφες και τα λοιπά ψάρια που προορίζονται για άμεση κατανάλωση σε εστιατόρια, καθώς επίσης και οι ιριδίζουσες πέστροφες που πρόκειται να εισαχθούν σε ορισμένες τεχνητές λίμνες ή ύδατα αλιείας πρέπει να προέρχονται από εκμεταλλεύσεις ή περιοχές οι οποίες έχουν αναγνωρισθεί ως μη μολυσμένες από την ΙΑΣ και τη ΛΑΝ. Ο καθορισμός της ζώνης, όπως αναφέρεται στο παράρτημα I της απόφασης 2002/304/ΕΚ, παραμένει αμετάβλητος.
(5) Οι τροποποιήσεις που υποβλήθηκαν κρίνεται ότι είναι σύμφωνες με το άρθρο 10 της οδηγίας 91/67/ΕΟΚ και, ως εκ τούτου, πρέπει να λάβουν έγκριση.
(6) Η απόφαση 2002/304/ΕΚ τροποποιήθηκε αρκετές φορές. Για λόγους σαφήνειας και χάριν ορθολογισμού, θα πρέπει να καταργηθεί και να αντικατασταθεί από την παρούσα απόφαση.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνονται τα προγράμματα που περιλαμβάνονται στο παράρτημα I, τα οποία υποβλήθηκαν σύμφωνα με το άρθρο 10 σημείο 1 της οδηγίας 91/67/ΕΟΚ με σκοπό την απόκτηση του καθεστώτος της εγκεκριμένης ζώνης ως προς μία ή περισσότερες από τις νόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ), οι οποίες προσβάλλουν τα ψάρια.
2. Εγκρίνονται τα προγράμματα που απαριθμούνται στο παράρτημα II, τα οποία υποβλήθηκαν σύμφωνα με το άρθρο 10 σημείο 1 της οδηγίας 91/67/ΕΟΚ με σκοπό την απόκτηση του καθεστώτος της εγκεκριμένης εκμετάλλευσης σε μη εγκεκριμένη ζώνη ως προς μία ή περισσότερες από τις νόσους της ΙΑΣ και της ΛΑΝ, οι οποίες προσβάλλουν τα ψάρια.
Άρθρο 2
Τα ενδιαφερόμενα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με τα εγκεκριμένα προγράμματα.
Άρθρο 3
Η απόφαση 2002/304/ΕΚ καταργείται.
Οι παραπομπές στην ανακληθείσα απόφαση ερμηνεύονται ως παραπομπές στην παρούσα απόφαση.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 28 Αυγούστου 2003.